CELEX: 32009R0834
Language: da
Date: 2009-09-11 00:00:00
Title: Kommissionens forordning (EF) nr. 834/2009 af 11. september 2009 om gennemførelse af Europa-Parlamentets og Rådets forordning (EF) nr. 716/2007 om EF-statistikker over udenlandske datterselskabers struktur og aktiviteter for så vidt angår kvalitetsrapporter (EØS-relevant tekst)

12.9.2009   
            
            
               DA
            
            
               Den Europæiske Unions Tidende
            
            
               L 241/3
            
         
      KOMMISSIONENS FORORDNING (EF) Nr. 834/2009
   af 11. september 2009
   om gennemførelse af Europa-Parlamentets og Rådets forordning (EF) nr. 716/2007 om EF-statistikker over udenlandske datterselskabers struktur og aktiviteter for så vidt angår kvalitetsrapporter
   (EØS-relevant tekst)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets forordning (EF) nr. 716/2007 af 20. juni 2007 om EF-statistikker over udenlandske datterselskabers struktur og aktiviteter (1), særlig artikel 6, stk. 3, og
   ud fra følgende betragtninger:
   
               (1)
            
            
               I forordning (EF) nr. 716/2007 er der fastlagt fælles retningslinjer for systematisk udarbejdelse af EF-statistikker over udenlandske datterselskabers struktur og aktiviteter.
            
         
               (2)
            
            
               Det er nødvendigt at vedtage gennemførelsesbestemmelserne for fastsættelse af fælles kvalitetsstandarder og kvalitetsrapporternes indhold og hyppighed.
            
         
               (3)
            
            
               Det er nødvendigt at fastlægge kvalitetskriterierne for kvalitetsrapporterne.
            
         
               (4)
            
            
               Foranstaltningerne i denne forordning er i overensstemmelse med udtalelse fra Udvalget for det Statistiske Program —
            
         UDSTEDT FØLGENDE FORORDNING:
   Artikel 1
   De kvalitetsrapporter, der er omtalt i artikel 6, stk. 2, i forordning (EF) nr. 716/2007, udarbejdes af medlemsstaterne efter reglerne i bilaget til nærværende forordning.
   Artikel 2
   Den første kvalitetsrapport udarbejdes for dataene vedrørende referenceåret 2007 og fremsendes senest den 28. februar 2010.
   Medlemsstaterne leverer herefter kvalitetsrapporter for hvert referenceår senest 26 måneder efter udgangen af referenceåret.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 11. september 2009.
      
         
            På Kommissionens vegne
         
         Joaquín ALMUNIA
         
         
            Medlem af Kommissionen
         
      
   
   
      (1)  EUT L 171 af 29.6.2007, s. 17.
   
      BILAG
      
         KRAV TIL KVALITETSRAPPORTERNE
      
      1.   INDLEDNING
      Kvalitetsrapporten skal indeholde både kvantitative og kvalitative indikatorer for datakvaliteten. Kommissionen (Eurostat) fremlægger resultaterne vedrørende de kvantitative indikatorer, som kan beregnes på grundlag af de data, medlemsstaterne har indberettet. Medlemsstaterne fortolker og kommenterer disse resultater ud fra den metodologi, de har anvendt ved dataindsamlingen, og leverer de resterende kvantitative indikatorer og kvalitative oplysninger.
      2.   TIDSPLAN
      Hvert år senest 24 måneder efter udgangen af referenceåret (slutningen af december) sender Kommissionen (Eurostat) medlemsstaterne udkast til kvalitetsrapporter, der allerede er delvist udfyldt med de fleste kvantitative indikatorer og andre data, som Kommissionen (Eurostat) er i besiddelse af.
      Hvert år senest 26 måneder efter udgangen af referenceåret (slutningen af februar) sender medlemsstaterne Kommissionen (Eurostat) de udfyldte kvalitetsrapporter.
      3.   KVALITETSKRITERIER
      Medlemsstaternes data vurderes ud fra følgende kvalitetskriterier:
      
                  3.1.
               
               
                  Relevans: den grad, hvori statistikkerne opfylder brugernes nuværende og potentielle behov
               
            
                  3.2.
               
               
                  Nøjagtighed: graden af overensstemmelse mellem estimater og ukendte sande værdier
               
            
                  3.3.
               
               
                  Kohærens: et udtryk for, hvorvidt oplysningerne er velegnede til at blive kombineret på forskellige måder og til forskellige formål
               
            
                  3.4.
               
               
                  Sammenlignelighed: måling af virkningen af forskelle i anvendte statistiske begreber, måleværktøjer og måleprocedurer, når statistikker sammenlignes mellem geografiske områder, sektorer eller over tid
               
            
                  3.5.
               
               
                  Aktualitet: tidsintervallet mellem oplysningernes tilgængelighed og den begivenhed eller det fænomen, de beskriver
               
            
                  3.6.
               
               
                  Punktlighed: tidsintervallet mellem tidspunktet for offentliggørelse af dataene og måldatoen (den dato, de skulle have været leveret)
               
            
                  3.7.
               
               
                  Tilgængelighed og klarhed: de betingelser og måder, hvorpå brugerne kan få adgang til, bruge og fortolke data.